## Odluka Ustavnog suda Republike Hrvatske broj:U-IIIA-3014/2004. od 18. listopada 2005.

### NN 133/2005 (9.11.2005.), Odluka Ustavnog suda Republike Hrvatske broj:U-IIIA-3014/2004. od 18. listopada 2005.

# USTAVNI SUD REPUBLIKE HRVATSKE

**2484**

Ustavni sud Republike Hrvatske, u sastavu Petar Klarić, predsjednik Suda, te suci Marijan Hranjski, Mario Kos, Ivan Matija, Ivan Mrkonjić,
Željko Potočnjak, Agata Račan, Emilija Rajić, Smiljko Sokol, Nevenka Šernhorst, Vice Vukojević i Milan Vuković, odlučujući o ustavnoj tužbi D. V. i N. B., oboje
iz D., na sjednici održanoj dana 18. listopada 2005. godine, donio je

## ODLUKU

I. Ustavna tužba se usvaja.

II. Općinski sud u Dubrovniku dužan je donijeti
odluku u pred­metu koji se vodi pred tim sudom pod poslovnim brojem: P-195/82 u
najkraćem mogućem roku, ali ne duljem od šest (6) mjeseci, računajući od prvog
idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustav­nom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst), podnositeljima
ustavne tužbe određuje se primjerena naknada zbog povrede ustavnog prava iz
članka 29. stavka 1. Ustava Republike Hrvatske (»Narodne novine«, broj
41/01.-pročišćeni tekst) i to:

– D. V. iz D., u iznosu od 9.200,00 kuna,

– N. B. iz D., u iznosu od 9.200,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja zahtjeva
podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositelji ustavne tužbe, temeljem članka 63.
Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02.-pročišćeni tekst; u daljnjem tekstu: Ustavni zakon),
podnijeli su dana 12. kolovoza 2004. godine ustavnu tužbu radi duljine
parničnog postupka.

ČINJENICE VAŽNE ZA
USTAVNOSUDSKI POSTUPAK

2. Dana 7. kolovoza 1981. godine podnositelji su
podnijeli tužbu Osnovnom sudu udruženog rada u Splitu protiv Općinskog komiteta
SKH D. i Općinskog sindikalnog vijeća D., zbog povrede prava osobnosti.

Osnovni sud udruženog rada u Splitu oglasio se je stvarno nenadležnim rješenjem broj:
S-1541/81-9 od 18. rujna 1981. godine, te utvrdio stvarnu nadležnost Općinskog
suda u Dubrovniku.

Općinski sud u Dubrovniku oglasio
se je apsolutno nenadležnim za rješavanje u ovoj pravnoj stvari rješenjem,
broj: P-195/82 od 15. lipnja 1983. godine. To rješenje potvrđeno je rješenjem
Okružnog suda u Dubrovniku, broj: Gž-369/83 od 21.
veljače 1984. godine.

Vrhovni sud Hrvatske je rješenjem, broj: Rev-1014/1984-2 od 20. rujna 1984. godine prihvatio
reviziju podnositelja, ukinuo nižestupanjske odluke i
predmet vratio sudu prvog stupnja na ponovno odlučivanje.

Do 5. studenoga 1997. godine pred Općinskim
sudom u Dubrovniku održano je šest ročišta (28. rujna 1990., 5. prosinca 1990.,
7. veljače 1991., 7. ožujka 1991., 19. travnja 1991. i 4. lipnja 1991. godine).

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Tužba zbog povrede prava ličnosti podnijeta je
Osnovnom sudu udruženog rada u Splitu dana 7. kolovoza 1981. godine.

Međutim, duljina postupka uzima se u razmatranje
od 5. studenoga 1997. godine kada je stupio na snagu Zakon o potvrđivanju
Konvencije za zaštitu ljudskih prava i temeljnih sloboda i Protokola broj 1, 4,
6, 7, 11, 12 i 13 uz Konvenciju za zaštitu ljudskih prava i temeljnih sloboda
(»Narodne novine – Međunarodni ugovori«, broj 18/97., 6/99. – pročišćeni tekst
i 8/99. – ispravak; u daljnjem tekstu: Zakon o potvrđivanju Konvencije), koja
Konvencija u članku 6. stavku 1. jamči, između ostaloga, i pravo na suđenje u
razumnom roku.

Ustavna tužba podnijeta je dana 12. kolovoza
2004. godine, a do toga dana postupak nije pravomoćno okončan pa Ustavni sud
utvrđuje da je do dana podnošenja ustavne tužbe postupak trajao ukupno dvadeset
i tri (23) godine i četiri (4) dana, a nakon stupanja na snagu Zakona o
potvrđivanju Konvencije, pa do dana podnošenja ustavne tužbe postupak je trajao
šest (6) godina, devet (9) mjeseci i sedam (7) dana.

4.2. POSTUPANJE
NADLEŽNOG SUDA

Postupak se u razmatranom, pravno relevantnom
razdoblju do podnošenja ustavne tužbe cijelo vrijeme vodio pred Općinskim sudom
u Dubrovniku u trajanju od šest godina, devet mjeseci i sedam dana. Tijekom
cijelog tog razdoblja sud nije održao niti jedno ročište, odnosno nije proveo
niti jednu radnju u postupku.

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Podnositelji ustavne tužbe kao tužitelji u
parničnom postupku nisu pridonijeli duljini postupka, ali isto tako nisu ništa
učinili da ubrzaju postupak, te tijekom razmatranog relevantnog razdoblja niti
jednim podneskom nisu požurili niti zatražili zakazivanje ročišta u njihovom
predmetu.

4.4. SLOŽENOST SUDSKOG
PREDMETA

Ustavni sud utvrđuje da je riječ o donekle
složenom predmetu.

OCJENA USTAVNOG SUDA

5. Ustavni sud utvrđuje da se predmet vodi u
ukupnom trajanju od dvadeset i tri godine, da Općinski sud u Dubrovniku u
razdoblju nakon 5. studenoga 1997. godine, pa do podnošenja ustavne tužbe nije
održao niti jedno ročište. Neaktivnost suda obuhvaća i razdoblje prije 5.
studenoga 1997. godine, budući da je u konkretnom predmetu zadnje ročište
održano 4. lipnja 1991. godine i da nakon toga u predmetu nije poduzeta niti
jedna radnja. S obzirom da je riječ o postupku koji se vodi dulje od dvadeset i
tri godine, te činjenicu da je sud pokazao iznimnu neučinkovitost u postupku,
Ustavni sud nalazi da je povrijeđeno pravo podnositelja na suđenje u razumnom
roku, zajamčeno člankom 29. stavkom 1. Ustava Republike Hrvatske.

Stoga je u smislu odredbe članka 63. Ustavnog
zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir okolnosti
svakog pojedinog predmeta uz istodobno uvažavanje ukupnih gospodarskih i
socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Dubrovniku dužan
je dostaviti Ustavnom sudu pisanu obavijest o datumima donošenja i otpreme
odluke u roku osam (8) dana od dana njene otpreme, a najkasnije osam (8) dana
od isteka roka određenog u točki II. izreke ove odluke. Ovaj nalog temelji se
na članku 31. stavcima 4. i 5. Ustavnog zakona.

Broj: U-IIIA-3014/2004

Zagreb, 18. listopada 2005.

USTAVNI SUD REPUBLIKE HRVATSKE

Predsjednik Suda

**dr****. sc. Petar Klarić**, v. r.

Odluka, NN 133/2005-2484